**Eric Schmidt - Jared Cohen**

***Η νέα ψηφιακή εποχή***

*Οι συγγραφείς, διευθυντικά στελέχη της Google, έγραψαν το βιβλίο το 2014. Το βιβλίο μεταφράστηκε σχεδόν αμέσως σε πολλές γλώσσες και θεωρήθηκε «προφητικό», καθώς προβλέπει πώς θα είναι ο κόσμος ως το 2025. Το παρακάτω απόσπασμα είναι από την* Εισαγωγή *του βιβλίου*.

[…]

**[1]** Το να δουλεύεις στη βιομηχανία της τεχνολογίας στις μέρες μας, είναι συναρπαστικό. Δεν είναι μόνο γιατί έχουμε την ευκαιρία να ανακαλύπτουμε και να φτιάχνουμε εντυπωσιακές νέες συσκευές ή εξαιτίας του μεγέθους των τεχνολογικών και πνευματικών προκλήσε­ων που προσπαθούμε να κατακτήσουμε· είναι για το τι θα σημαίνουν αυτές οι εξελίξεις για τον κόσμο.

**[2]** Οι τεχνολογίες επικοινωνίας αποτελούν ευκαιρία τόσο για πολιτι­στικά όσο και για τεχνολογικά επιτεύγματα. Το πώς αλληλεπιδρούμε με τους άλλους και το πώς βλέπουμε τους εαυτούς μας, θα συνεχίσει να επηρεάζεται από τον διαδικτυακό κόσμο γύρω μας. Η τάση μας για επιλεκτική μνήμη μάς επιτρέπει να υιοθετήσουμε νέες συνήθει­ες γρήγορα και να ξεχάσουμε τους τρόπους με τους οποίους κάναμε, παλιά, τα πράγματα. Σήμερα, είναι δύσκολο να φανταστούμε μια ζωή χωρίς κινητές συσκευές. Στην εποχή των πανταχού παρόντων έξυπνων τηλεφώνων, δεν υπάρχει ο κίνδυνος να ξεχάσουμε κάτι, και έχουμε πρόσβαση σε έναν ολόκληρο κόσμο από ιδέες (ακόμα και αν κάποιες κυβερνήσεις βάζουν εμπόδια στην πρόσβαση αυτή), και πάντα υπάρ­χει κάτι να μας τραβήξει την προσοχή, συχνά όχι με χρήσιμο τρόπο, πολλές φορές ακριβώς το αντίθετο. Το έξυπνο τηλέφωνο ονομάστηκε έτσι εύστοχα.

**[3]** Καθώς η παγκόσμια συνδεσιμότητα συνεχίζει τη δίχως προηγούμε­νο πρόοδό της, πολλοί παλιοί θεσμοί και δομές θα πρέπει να προσαρ­μοστούν, αλλιώς θα κινδυνεύουν να καταντήσουν πεπαλαιωμένες και άσχετες με τη μοντέρνα κοινωνία. Τα προβλήματα που βλέπουμε σή­μερα σε πολλές επιχειρήσεις, μεγάλες και μικρές, είναι παραδείγματα της δραματικής αλλαγής που έρχεται για την κοινωνία. Οι τεχνολογίες επικοινωνίας θα συνεχίσουν να αλλάζουν τους θεσμούς μας τόσο από μέσα όσο και απ’ έξω. Όλο και περισσότερο, θα ερχόμαστε σε επαφή και θα σχετιζόμαστε με ανθρώπους πολύ μακριά από τα σύνορά μας, που μιλάνε διαφορετική γλώσσα, και θα μοιραζόμαστε ιδέες, θα έχου­με επιχειρηματική δραστηριότητα και θα χτίζουμε αληθινές σχέσεις μεταξύ μας.

[…]

**[4]** Στο παγκόσμιο γίγνεσθαι, η πιο σημαντική επίπτωση της εξάπλωσης της τεχνολογίας των επικοινωνιών θα είναι ο τρόπος με τον οποίο, οι τεχνολογίες αυτές βοηθάνε να αναδιανεμηθεί η συγκέντρωση της εξουσίας μακριά από κράτη και θεσμούς, στα χέρια των ατόμων. Μέσα στην ιστορία, η έλευση των νέων τεχνολογιών επικοινωνίας έχει συ­χνά δώσει δύναμη σε αλλεπάλληλα ανθρώπινα κύματα, εις βάρος των παραδοσιακών φορέων της εξουσίας, είτε αυτοί ήταν ο βασιλιάς, η εκκλησία ή οι διάφορες ελίτ. Τότε, όπως και τώρα, η πρόσβαση στην πληροφορία και στα νέα κανάλια επικοινωνίας σήμαινε νέες ευκαιρίες για συμμετοχή, ώστε να διατηρείται υπόλογη η εξουσία και να βελτι­ώνεται η ζωή του πολίτη.

**[5]** Η διάδοση της συνδεσιμότητας, ειδικά μέσω κινητών τηλεφώνων με σύνδεση στο Διαδίκτυο, είναι σίγουρα το πιο κοινό και ίσως το πιο προφανές παράδειγμα μεταφοράς της δύναμης, αν μην τι άλλο εξαιτίας της κλίμακας. Η ψηφιακή δύναμη, για κάποιους, θα γίνει η πρώτη τους εμπειρία απόκτησης δύναμης γενικά στη ζωή, δίνοντας τους τη δυνα­τότητα να ακουστούν, να ληφθούν υπ’ όψιν και μάλιστα στα σοβαρά - και όλα εξαιτίας μιας φθηνής συσκευής που κουβαλάνε στην τσέπη τους. Ως αποτέλεσμα, οι απολυταρχικές κυβερνήσεις θα συναντήσουν δυσκολίες στο να ελέγξουν, να καταπιέσουν και να επηρεάσουν τους νεοσυνδεδεμένους πληθυσμούς τους, ενώ τα δημοκρατικά κράτη θα αναγκαστούν να συμπεριλάβουν στις αποφάσεις τους, πολλές περισ­σότερες φωνές (άτομα, οργανισμούς και εταιρείες). Σίγουρα, οι κυβερ­νήσεις θα βρίσκουν πάντα τρόπους να χρησιμοποιούν τα νέα επίπεδα συνδεσιμότητας προς όφελος τους, αλλά, εξαιτίας του τρόπου που είναι δομημένο το σημερινό δίκτυο, η νέα αυτή κατάσταση θα λειτουργήσει υπέρ των πολιτών, με τρόπους που θα ανακαλύψουμε αργότερα.

[…]

**[6]** Για τους πολίτες, η σύνδεση στο Διαδίκτυο σημαίνει να έχεις πολ­λές ταυτότητες τόσο στον πραγματικό όσο και στον εικονικό κόσμο. Με πολλούς τρόπους, οι εικονικές ταυτότητες θα επικαλύψουν όλες τις άλλες, καθώς τα ίχνη που αφήνουν πίσω, μένουν χαραγμένα στο Δι­αδίκτυο, στην αιωνιότητα. Και επειδή ό,τι ανεβάζουμε, ό,τι στέλνουμε με το ηλεκτρονικό ταχυδρομείο, ό,τι γράφουμε και μοιραζόμαστε στο Διαδίκτυο, θα ορίζει τις εικονικές ταυτότητες και των άλλων, μια νέα μορφή συλλογικής υπευθυνότητας θα ισχύσει.

[…]

[E. Schmidt-J. Cohen, *Η νέα ψηφιακή εποχή. Οι επιπτώσεις στα έθνη, την επιχειρηματικότητα και τη ζωή μας*, μετάφραση Μαρία Μερτζάνη, εκδ. Δίαυλος, Αθήνα 2014, σσ. 18-21]

**ΕΡΩΤΗΣΕΙΣ**

**1.** Ποιος είναι ο **τρόπος ανάπτυξης των παραγράφων** 1, 4 και 5;[βλ. ΘΕΩΡΙΑ 2]

**2.** Πόσο **βέβαιοι** είναι οι συγγραφείς για τις απόψεις που εκφράζουν στην παράγραφο 5; [βλ. ΘΕΩΡΙΑ 4]

**3.** Ποιος είναι ο ρόλος των **παρενθέσεων** στις παραγράφους 2 και 5; [βλ. ΘΕΩΡΙΑ 3]